开冰赋
王起 (Tang)
国家顺仲春之律。开藏冰之室。将以均寒暑。分老疾。北风始壮。且纳而必周。西陆有期。因用而斯出。是时木德司辰。条风报春。物惟求旧。令乃谋新。有颁冰之职。有伐冰之臣。安得深藏于重壤。自当登御于一人。有司奉明诏。荐清庙。启其室。观其徼。连锸既下。不作冲冲之声。厚土忽开。已发峨峨之照。献羔之礼既宣。祭韭之义克全。将使阴不伏。阳不愆。讵有东风之解。莫移北陆之坚。皎洁兮玉壶乍夺。清莹兮金镜争鲜。鉴乎其中。虽临深而履薄。积于其外。终岳峙而峰连。此舆人之所纳。县人之所传。乃祓以桃弧。升于兰殿。凌阴去而寒尽。御座来而春变。其为利也溥。其为用也遍。偫寮是锡。足以表鸿恩。百祀方修。足以成嘉荐。向若藏之不以宜。启之不以时。自然光而不耀。贞以自持。同土石而弃矣。何宾祭而用之。德既自此宣。政亦自此审。禦霜雹以清沴。调风雨而成稔。开五色之瑞。福应方来。叶七月之章。颂声曷寝。岂惟求履霜之坚。思积水之凛。冰之开也在于人。冰之用也进于君。昔享司寒。虽蒙于幽闭。今将清暑。终见于区分。傥不遗于兹日。期不掩于前闻。